3. การประกอบธุรกิจของแต่ละสายผลิตภัณฑ์

ผลิตภัณฑ์เพื่อจำหน่ายของบริษัทฯ และบริษัทในเครือทีพีไอ แบ่งเป็น 2 กลุ่มใหญ่ๆ คือ
ผลิตภัณฑ์ปิโตรเคมี และผลิตภัณฑ์น้ำมัน

3.1 ลักษณะของผลิตภัณฑ์

(1) ผลิตภัณฑ์ปิโตรเคมี

(1.1) โอเลฟินส์

สารโอเลฟินส์ใช้เป็นวัตถุดิบในการผลิตเม็ดพลาสติกชนิดต่างๆ ประกอบด้วย เอทธีลีน โพรพิลีน
และบิวทาไดอีน บริษัทฯ เริ่มผลิตโอเลฟินส์ได้ในปี 2540 ด้วยกำลังการผลิต 706,000 ตันต่อปี
โดยจำหน่ายให้กับบริษัทที่เกี่ยวข้องในเครือทีพีไอเกือบทั้งหมด

(1.2) อะโรเมติกส์

บริษัทฯ เริ่มผลิตอะโรเมติกส์ได้พร้อมกับโอเลฟินส์ในปี 2540 อะโรเมติกส์ ประกอบด้วย เบนซิน
(Benzene) โทลูอีน (Toluene) ไซลีน (Xylene) หรือ BTX ปัจจุบันบริษัทฯ
มีกำลังการผลิตอะโรเมติกส์ 367,000 ตันต่อปี อะโรเมติกส์ที่บริษัทฯ
ผลิตได้ส่วนใหญ่ใช้ป้อนโรงงานผลิตผลิตภัณฑ์ปิโตรเคมีขั้นกลางของบริษัทฯ
และจำหน่ายให้บุคคลภายนอกบางส่วน

(1.3) เม็ดพลาสติก

เม็ดพลาสติกเป็นผลิตภัณฑ์เพื่อจำหน่ายที่สำคัญของบริษัทฯ
ผลิตภัณฑ์เม็ดพลาสติกของบริษัทและบริษัทย่อย ประกอบด้วยเม็ดพลาสติกชนิด HDPE PP ABS/SAN
PS และ EPS โดยกลุ่มเม็ดพลาสติกชนิด HDPE และ PP เรียกว่า โพลีโอเลฟินส์
(Polyolefins) และกลุ่มเม็ดพลาสติกชนิด ABS/SAN PS EPS เรียกว่า สไตเรนิค
(Styrenics) เม็ดพลาสติกที่ผลิตได้จะมีคุณสมบัติที่แตกต่างกัน ตามลักษณะของการนำไปใช้งาน
รายละเอียดดังนี้

(1.3.1) เม็ดพลาสติกโพลีเอทธิลีนชนิดความหนาแน่นสูง (High Density Polyethylene -
HDPE)

  เม็ดพลาสติกชนิด HDPE ของบริษัทฯ ภายใต้ชื่อทางการค้า "POLENE”
  เป็นเม็ดพลาสติกโพลีเอทธิลีนชนิดความหนาแน่นสูงที่มีคุณสมบัติเหนียว ทนแรงกระแทกได้สูง แข็ง
  มีสีขาวขุ่น ทนต่อสารเคมี และรักษารูปทรงได้ดี เม็ดพลาสติก HDPE
  เหมาะสำหรับการนำไปขึ้นรูปในงานต่างๆ ดังต่อไปนี้

-   งานแผ่นฟิล์ม (Film) ได้รับความนิยมใช้ในงานฟิล์มมากที่สุด เนื่องด้วย HDPE
    มีลักษณะเหนียว ทนแรงกระแทกสูง สามารถทำให้เป็นแผ่นบางได้ง่าย
    จึงนิยมใช้ผลิตเป็นถุงบรรจุสินค้าที่ต้องการความแข็งและการทรงตัว เช่น
    ถุงใส่ของแบบมีหูหิ้วที่ใช้ตามห้างสรรพสินค้า หรือผสมกับ LDPE/LLDPE
    เพื่อผลิตเป็นถุงชนิดใช้งานหนัก เช่น ถุงใช้งานอุตสาหกรรม เป็นต้น

-   งานเป่าเข้าแบบ (Blow Molding) ได้รับความนิยมใช้ในงานเป่าเข้าแบบ
    เป็นอันดับรองลงมาจากงานฟิล์ม เนื่องด้วย HDPE มีลักษณะทนแรงกระแทก แข็งทรงรูปดี
    เป่าเข้าแบบได้ง่าย นอกจากนี้ยังมีความคงทนต่อการกัดกร่อนของสารเคมี
    จึงเหมาะสำหรับการนำไปผลิตเป็นขวดบรรจุน้ำดื่ม น้ำผลไม้ นม ขวดบรรจุน้ำมันเครื่อง
    ขวดเครื่องสำอางและแชมพู ถังน้ำ ถังน้ำมันเชื้อเพลิง และสารเคมี เป็นต้น

-   งานฉีดเข้าแบบ (Injection Molding) เหมาะสำหรับการขึ้นรูปแบบฉีดที่มีลักษณะเนื้อแข็ง
    ทนต่อแรงบิดและแรงกระแทกสูง น้ำหนักเบา
    จึงเหมาะสำหรับการนำไปใช้ในการผลิตผลิตภัณฑ์เครื่องใช้ในบ้าน ภาชนะขนาดเล็ก
    ผลิตภัณฑ์ในงานอุตสาหกรรมที่ต้องรับน้ำหนักและทนแรงกระแทกบ่อย เช่น แท่นรองสินค้า
    (Pallet) ภาชนะบรรจุ หรือ ลังบรรจุผลไม้ และเครื่องดื่ม เป็นต้น

-   งาน Yarn/Monofilament Extrusion ในรูปของเส้นเทป และเส้นใย มีลักษณะเหนียว
    ทนแรงดึง และแรงยืดตัวได้ดี มีความมันเงาดี ดังนั้นจึงเหมาะสำหรับทำเชือก แห และอวน
    ผ้าใบสาน ถุงสาน เป็นต้น

-   งานผลิตท่อ (Pipe Extrusion) HDPE ในรูปของท่อ
    มีลักษณะที่เหมาะสมต่องานผลิตท่อน้ำประปา ท่อร้อยสายไฟฟ้า ซึ่งมีคุณสมบัติเชิงกลที่ทนแรงดึง
    ทนแรงกระแทก มีความยืดหยุ่นสูง และทนต่อสภาพแวดล้อม

(1.3.2) เม็ดพลาสติกชนิดโพลีโพรพิลีน (Polypropylene - PP)

  เม็ดพลาสติกชนิด PP ของบริษัทฯ ภายใต้ชื่อทางการค้า "POLENE”
  เป็นเม็ดพลาสติกที่มีคุณสมบัติที่ใกล้เคียงกับเม็ดพลาสติกชนิด HDPE และ LDPE
  จึงสามารถใช้ทดแทนกันได้ในระดับหนึ่ง แต่ PP สามารถทนความร้อนได้สูงกว่า HDPE เหนียว
  แข็งแกร่ง ทนต่อแรงอัดและแรงกระแทก ไม่สึกกร่อนง่าย ทนต่อสารเคมี เป็นฉนวนไฟฟ้าที่ดี
  ปัจจุบันมีการนำเม็ดพลาสติกชนิด PP ไปใช้ในการผลิตในรูปแบบต่างๆ ดังนี้

-   งานแผ่นฟิล์ม (Film) ใช้ในการผลิตแผ่นพลาสติกที่ต้องการความใส
    เพื่อใช้เป็นถุงพลาสติกประเภทถุงร้อน ฟิล์มห่อของทั่วไปหรือบรรจุอาหาร ฯลฯ

-   ในรูปของเส้นใย/เส้นเทป (Filament/Yarn) ใช้ในงานทอกระสอบสาน ถุงหอม
    ถุงกระเทียม ผ้าใบสาน ส่วนเส้นใยกลม (Filament) มี 2 ลักษณะ คือ Mono-Filament
    (เส้นใยเดี่ยว) ใช้ในงานทำเชือก ที่ต้องการรับแรงมากๆ เช่น เชือกใยยักษ์
    หรืออีกลักษณะหนึ่งคือ Muti-Filament (เส้นใยกลุ่ม) ใช้ในงานสายเข็มขัด
    และสายกระเป๋า

-   งานฉีดเข้าแบบ (Injection Molding) เหมาะสำหรับการผลิตเครื่องใช้ในบ้าน
    เครื่องครัว ชิ้นส่วนรถยนต์ ชิ้นส่วนเครื่องใช้ไฟฟ้า เปลือกแบตเตอรี่ ถังบรรจุสี
    และเฟอร์นิเจอร์กลางแจ้ง เป็นต้น

-   งานเป่าเข้าแบบ (Blow Molding) มีคุณสมบัติในการผลิตบรรจุภัณฑ์ใส
    ที่ให้ผิวแข็งทนต่อกรดและด่าง มีความสะอาดปลอดภัยสูงเหมาะแก่การใช้เป็นขวดบรรจุอาหาร
    หรือขวดบรรจุเครื่องสำอาง เป็นต้น

-   งานรีดเป็นแผ่น (Sheet Extrusion) ได้รับความนิยมมากขึ้น เนื่องจาก PP
    ให้การทรงรูปชิ้นงานที่ดี สามารถ recycle ได้ และราคาไม่สูงมากนัก ซึ่งงานที่ใช้ PP
    sheet มีตั้งแต่งานแฟ้มเอกสารต่างๆ งาน vacuum forming ได้แก่ งาน packaging
    ต่างๆ เช่น ถ้วยน้ำหรือถาดใส่ของต่างๆ

(1.3.3) เม็ดพลาสติกชนิด Acrylonitrile-Butadiene-Styrene (ABS)

  ABS ของบริษัทฯ ภายใต้ชื่อทางการค้า ”PORENE”
  เป็นเม็ดพลาสติกที่มีคุณสมบัติเด่นในการทนแรงกระแทกได้ดี (High Impact Strength)
  มีความมันเงาที่ผิว (High Gloss) ทนความร้อน (High Heat) แข็งแกร่ง (High
  Stiffness And High Rigidity) และทนต่อสารเคมีได้ดี (High Chemical
  Resistance) นิยมนำไปใช้ในด้าน

-   งานฉีดเข้าแบบ (Injection Molding)

  จะเป็นการนำเม็ดพลาสติกไปฉีดเข้าแบบเพื่อให้ได้ชิ้นงานตามต้องการ
  เหมาะสำหรับการนำไปใช้งานต่างๆ ได้แก่

-   เครื่องใช้ไฟฟ้า ได้แก่ ชิ้นงานส่วนประกอบหม้อหุงข้าว เตารีด โทรศัพท์ พัดลม
    แป้นพิมพ์คอมพิวเตอร์ และโทรทัศน์ เนื่องจาก ABS มีคุณสมบัติเด่นคือทนต่อความร้อนสูง
    มีความมันเงา สามารถชุบโลหะได้ดี มีอัตราการไหลสูง และมีการหน่วงเหนี่ยวการติดไฟที่ดี

-   ชิ้นส่วนยานยนต์ ได้แก่ กระจกมองข้าง Console Box แผงหน้าปัดรถยนต์
    และชิ้นส่วนรถจักรยานยนต์ ได้แก่ แผงหน้าปัด หน้ากาก บังโคลน หมวกกันน็อก เนื่องจาก
    ABS มีคุณสมบัติด้านความแข็งแรงทนทาน ทนความร้อน ทนต่อแรงกระแทกสูง
    มีการเกาะติดของสีที่ดี ทนต่อตัวทำละลายจำพวกทินเนอร์ และให้ความมันเงา

-   เครื่องใช้ในครัวเรือน ได้แก่ ชิ้นส่วนเครื่องเรือน สุขภัณฑ์ เนื่องจาก ABS
    มีคุณสมบัติมีความมันเงาสูง ทนแรงกระแทก สามารถชุบโลหะได้ดี และทนต่อสารเคมีได้ดี

-   ของเด็กเล่น เนื่องจากเม็ดพลาสติกชนิด ABS มีคุณสมบัติทนต่อการแตกหัก
    หากแตกหักก็จะไม่เกิดเหลี่ยมคม (Sharp Point) ที่เป็นอันตรายต่อเด็ก
    รวมถึงมีความมันเงาสูง และให้สีที่สดใส

-   งานรีด (Extrusion) จะเป็นการนำเม็ดพลาสติกไปรีดเป็นแผ่นพลาสติก
    แล้วจึงนำไปขึ้นรูปด้วยวิธี Vacuum อีกครั้งหนึ่ง เช่น ผนังตู้เย็น เป็นต้น

(1.3.4) เม็ดพลาสติกชนิด Acrylonitrile Styrene (SAN)

  SAN หรือ AS ของบริษัทภายใต้ชื่อทางการค้า “PORENE” เป็นเม็ดพลาสติกที่ให้คุณสมบัติความใส
  ความแข็ง ความแกร่ง ความเหนียว การทนความร้อน และทนสารเคมีได้ดีกว่า PS
  จึงนิยมนำไปใช้ในงานฉีด (Injection Molding) ได้แก่

-   ชิ้นส่วนยานยนต์ เช่น เลนส์ไฟหน้า ไฟท้าย ไฟเลี้ยว แต่มีการใช้ไม่มากนัก
    เนื่องจากคุณสมบัติด้านความใส การทนแรงกระแทก
    รวมทั้งการทนต่อแสงแดดที่จะทำให้กรอบแตก ยังไม่ดีเท่า PMMA แต่มีราคาถูกกว่า
    จึงถูกใช้แทนในตลาดที่เน้นราคาถูกเป็นส่วนใหญ่

-   เครื่องใช้ภายในบ้าน เช่น สุขภัณฑ์ ไฟแช็ค ภาชนะใส่ของ ซึ่งได้รับความนิยมใช้มาก
    เนื่องจากมีคุณสมบัติเฉพาะตัวที่ดี

-   เครื่องใช้ไฟฟ้า ได้แก่ ใบพัดพัดลม หน้ากากแอร์ เครื่องปั่นน้ำผลไม้
    เนื่องจากมีคุณสมบัติให้ความมันเงา ความคงรูปสูง การทนความร้อน และสารเคมีได้ดี
    โดยเฉพาะอย่างยิ่งการทนต่อแรงเฉือนได้ดี

(1.3.5) เม็ดพลาสติกชนิด Polystyrene (PS)

PS ของบริษัทฯ ภายใต้ชื่อทางการค้า “PORENE” สามารถแบ่งตามคุณสมบัติได้เป็น 2

ประเภท

-   GPPS (General Purpose Polystyrene)

  เป็นเม็ดพลาสติก PS ที่ให้ความใสมาก ความแข็ง ความสามารถในการขึ้นรูปเป็นชิ้นงานง่าย
  โดยไม่ต้องอบเม็ดก่อน แต่มีข้อเสียคือทนแรงกระแทกได้น้อย (Low Impact Strength)
  จึงนิยมใช้กับชิ้นงานที่เน้นความใสมากๆ และต้องการความทรงรูปสูง ตัวอย่างเช่น ตลับเทป
  ตลับซีดี เครื่องใช้ไฟฟ้า เครื่องใช้ในครัวเรือน เป็นต้น

-   HIPS (High Impact Polystyrene)

  เป็นเม็ดพลาสติก PS ที่สามารถทนแรงกระแทกได้มากกว่า GPPS เนื่องจากมีการพัฒนาโดยใส่
  BUTADIENE ลงไป แต่จะสูญเสียคุณสมบัติด้านความใส อย่างไรก็ตามจากที่ราคาเม็ดพลาสติก
  HIPS ต่ำกว่าราคาเม็ดพลาสติก ABS ค่อนข้างมาก จึงถูกใช้ทดแทนเม็ดพลาสติก ABS
  ในงานที่ต้องการลดต้นทุน แต่จะให้ความเงา และการทรงรูปที่ด้อยกว่า เม็ดพลาสติกทั้ง 2
  ประเภทเหมาะสำหรับการนำไปใช้ในการผลิตขึ้นรูปต่างๆ ดังนี้

-   งาน INJECTION MOLDING

PS สามารถใช้กับชิ้นงานที่ต้องการการทรงรูป ความมันเงาที่ดี และสามารถผลิตเป็นชิ้นงานได้ง่าย จึงเหมาะสำหรับการนำไปผลิตตลับเทป ตลับวีดีโอ ตลับซีดี กรอบทีวี และวิทยุ เครื่องใช้ในครัวเรือน เป็นต้น

-   งาน SHEET & FILM EXTRUSION

PS สามารถนำไปขึ้นรูปโดยวิธีการดึงขึ้นรูป ซึ่งจะใช้กับการดึงเป็นแผ่น Sheet หรือดึงเป็นแผ่นฟิล์ม เช่น ถ้วยไอศครีมที่เกิดจากการนำ Sheet ไป Vacuum และฟิล์มที่ใช้ในการห่อดอกไม้ เป็นต้น

(1.3.6) เม็ดพลาสติกชนิด Expandable Polystyrene (EPS)

EPS ของบริษัทฯ ภายใต้ชื่อทางการค้า “PENTFOAM” มีลักษณะเป็นเม็ดกลมๆ สีขาว ซึ่งใช้
สไตรินมอนอเมอร์เป็นวัตถุดิบหลัก และ ใช้แก๊ส เพนเทน (Pentane) เป็น สารทำให้พองตัว
(Blowing Agent)ซึ่งทางบริษัทได้เลือกใช้ในกระบวนการผลิต โดยจะไม่มีการใช้สาร CFC
ซึ่งทำลายชั้นบรรยากาศโอโซน เม็ดพลาสติก EPS สามารถนำไปใช้งานดังนี้

-   งาน Packaging ได้แก่ โฟมใช้กันกระแทกในงานบรรจุภัณฑ์ของ เครื่องใช้ไฟฟ้าต่างๆ

-   งาน Block ได้แก่ ฉนวนกันความร้อนในห้องเย็นสำหรับงานประมง งานก่อสร้าง
    และงานประดิษฐ์ตกแต่ง เป็นต้น

(1.4) โพลีออล

ผลิตภัณฑ์โพลีออลเป็นวัตถุดิบสำหรับผลิตโพลียูรีเทน ได้แก่ โพลีอีเทอร์โพลีออล
โพลีเอสเทอร์โพลีออล พรีโพลีเมอร์ โดยโพลียูรีเทนสามารถนำไปผลิตเป็นผลิตภัณฑ์ชนิดต่างๆ เช่น
โฟมที่ใช้ในการทำเฟอร์นิเจอร์
ฟูกโฟมที่ใช้เป็นฉนวนกันการถ่ายเทความร้อนในอุตสาหกรรมก่อสร้างอาคาร
และอุปกรณ์ทำความเย็นต่างๆ และโฟมสังเคราะห์ซึ่งใช้ทำพื้นรองเท้า

(2) ผลิตภัณฑ์น้ำมัน

ผลิตภัณฑ์น้ำมันของบริษัทและบริษัทย่อย แบ่งได้ดังนี้

(2.1) ผลิตภัณฑ์น้ำมันเชื้อเพลิง ได้แก่

-   น้ำมันเบนซิน (Gasolines) คือ น้ำมันเชื้อเพลิงสำหรับเครื่องยนต์เบนซิน แบ่งโดยค่า
    อ็อกเทน ซึ่งเป็นตัวเลขที่แสดงคุณสมบัติต้านทานการน็อกของเครื่องยนต์ ตามข้อกำหนดของรัฐ
    น้ำมันเบนซินของบริษัทฯ แบ่งออกเป็นน้ำมันเบนซินไร้สารตะกั่ว ULG 95 และ ULG 91

-   น้ำมันดีเซลหมุนเร็ว (Diesel Oil)
    ใช้เป็นเชื้อเพลิงสำหรับเครื่องยนต์ดีเซลหมุนเร็วที่ใช้กับยานพาหนะ เช่น รถยนต์ รถบรรทุก
    เรือประมง เรือโดยสาร รถแทรกเตอร์ ฯลฯ

-   น้ำมันก๊าด (Kerosene)
    ใช้ในการจุดตะเกียงให้ความสว่างตามชนบทที่อยู่ห่างไกลและไม่มีไฟฟ้า
    นอกจากนี้ยังใช้ในงานอุตสาหกรรมบางชนิดที่ต้องการการเผาไหม้ของเชื้อเพลิงที่สะอาด เช่น
    อุตสาหกรรมกระเบื้องเคลือบเซรามิค เป็นต้น

-   น้ำมันเตา (Fuel Oil) เป็นผลิตภัณฑ์น้ำมันที่ได้จากส่วนที่มีจุดเดือดสูงของน้ำมันดิบ
    ใช้ประโยชน์มากในงานอุตสาหกรรม การคมนาคมขนส่ง และใช้ในการผลิตกระแสไฟฟ้า

-   ก๊าซหุงต้ม (Liquified Petroleum Gas – LPG) คือ สารประกอบไฮโดรคาร์บอน
    พวกก๊าซโปรเพน และก๊าซบิวเทน ส่วนมากนำไปใช้ในงานหุงต้มในครัวเรือน
    อีกทั้งยังสามารถนำไปใช้ในงานอุตสาหกรรมต่างๆ
    นอกจากนี้ยังใช้เป็นเชื้อเพลิงสำหรับเครื่องยนต์เบนซินได้

(2.2) ผลิตภัณฑ์น้ำมันอื่นๆ

-   น้ำมันหล่อลื่นพื้นฐาน (Lube Base Oil) คือ
    ผลิตภัณฑ์น้ำมันที่ได้จากผลิตภัณฑ์ส่วนหนักจากหอกลั่น ปัจจุบันบริษัทฯ
    มีผลิตภัณฑ์น้ำมันหล่อลื่นหลายชนิด ซึ่งจัดจำหน่ายทั้งในนามบริษัทฯ และจำหน่ายเพื่อนำไปผลิตต่อ

-   ยางมะตอย (Asphalt) เป็นสารประกอบไฮโดรคาร์บอนหลายชนิด และสารอินทรีย์อื่นๆ
    ซึ่งรวมเรียกว่า บิทูเมน มีลักษณะเป็นของเหลวข้นและหนืด
    ยางมะตอยเป็นผลิตภัณฑ์ส่วนที่หนักที่สุดที่ได้จากกระบวนการกลั่นน้ำมันดิบ ใช้สำหรับทำถนน
    ลานจอดรถ วัสดุกันซึม

-   ผลิตภัณฑ์น้ำมันอื่นๆ ได้แก่ โซลเวนท์ (Solvent) แว็กซ์ (Wax)

3.2 การตลาด และภาวะการแข่งขัน

ผลิตภัณฑ์ปิโตรเคมีขั้นต้น คือ โอเลฟินส์ และ อะโรเมติกส์ บริษัทฯ
จำหน่ายให้บริษัทในเครือทีพีไอเพื่อใช้เป็นวัตถุดิบเกือบทั้งหมด ดังนั้นภาวะการตลาดและการแข่งขัน
จึงแสดงเฉพาะผลิตภัณฑ์ซึ่งจำหน่ายให้กับบุคคลภายนอก คือ เม็ดพลาสติก และผลิตภัณฑ์น้ำมัน ดังนี้

3.2.1 การตลาดและภาวะการแข่งขันของผลิตภัณฑ์เม็ดพลาสติก

  กลยุทธ์การแข่งขัน

  - ราคา

เนื่องจากผลิตภัณฑ์เม็ดพลาสติกเป็นสินค้าที่มีความเคลื่อนไหวของราคาค่อนข้างสูงตามปัจจัยภายนอกหลายประการ
โดยเฉพาะปัจจัยด้านต้นทุนวัตถุดิบตั้งแต่ น้ำมันดิบ นาฟทา และโมโนเมอร์ และปัจจัยด้านอุปสงค์
และอุปทาน ทั้งตลาดในประเทศและตลาดโลก ดังนั้น บริษัทฯ
จึงมีนโยบายกำหนดราคาโดยพิจารณาตามปัจจัยดังกล่าว ประกอบกับปัจจัยภายใน อาทิ สินค้าคงคลัง
และต้นทุนการผลิต เพื่อให้สามารถแข่งขันได้ทั้งในประเทศและต่างประเทศ
โดยเน้นการเป็นผู้ผลิตที่มีต้นทุนต่ำ จากการที่บริษัทฯ
ดำเนินธุรกิจทางด้านผลิตปิโตรเคมีแบบครบวงจร รวมถึงมีระบบสนับสนุนการผลิต เช่น
คลังเก็บวัตถุดิบ ท่าเรือน้ำลึก อย่างเพียบพร้อม ทำให้บริษัทฯ มีความได้เปรียบในด้านต้นทุน
จึงสามารถแข่งขันได้ในภาวะที่ราคาผลิตภัณฑ์ในตลาดตกต่ำ

  - คุณภาพสินค้า

จากการที่บริษัทฯ เป็นผู้บุกเบิกอุตสาหกรรมปิโตรเคมีรายแรกของประเทศ
มีประสบการณ์ในการพัฒนาและวิจัยความต้องการสินค้าร่วมกับลูกค้าอย่างใกล้ชิดและต่อเนื่องเป็นระยะเวลายาวนาน
และผลิตภัณฑ์เม็ดพลาสติกทุกประเภทของบริษัทฯ ได้รับการรับรองมาตราฐาน ISO9001 version
2000 จึงส่งผลให้บริษัทฯ
มีศักยภาพอย่างสูงในการสร้างความมั่นใจให้แก่ลูกค้าในด้านคุณภาพสินค้าที่ได้มาตรฐานสากล
รวมถึงการจัดหาและการพัฒนาผลิตภัณฑ์เม็ดพลาสติกใหม่ๆ
ที่สามารถตอบสนองความต้องการของลูกค้าทั้งในประเทศและต่างประเทศได้อย่างมีประสิทธิภาพ
ทั้งนี้บริษัทสามารถผลิตเม็ดพลาสติกทั้งที่เป็นเกรด Natural, Color Compounds และ
Composites (เม็ดพลาสติกผสมสีและเติมสารเสริมแรงต่างๆ)
ด้วยจุดเด่นของเม็ดพลาสติกดังกล่าว จึงทำให้บริษัทฯ
สามารถตอบสนองความต้องการใช้งานเฉพาะด้านของลูกค้า เช่น งานผลิตชิ้นส่วนเครื่องใช้ไฟฟ้า
และชิ้นส่วนยานยนต์ เป็นต้น โดยโรงงาน Compounding และ Composites
ดังกล่าวตั้งอยู่ภายในบริเวณเดียวกันกับโรงงานผลิตเม็ดพลาสติกอื่นๆ
และอยู่ภายใต้การจัดการของกลุ่มทีพีไอ
จึงทำให้มีความสะดวกและมีความคล่องตัวในการตอบรับคำสั่งซื้อแบบเฉพาะเจาะจง (Tailor
Made) ของลูกค้า อีกทั้งบริษัทยังมีแผนกบริการด้านเทคนิค
ซึ่งจะบริการให้คำแนะนำในการเลือกใช้เม็ดพลาสติกที่เหมาะสมก่อนการขาย
และบริการให้คำปรึกษารวมถึงเข้าแก้ไขปัญหาที่โรงงานร่วมกับลูกค้าเมื่อลูกค้าพบปัญหาหลังการขาย
นอกจากนี้บริษัทยังคำนึงถึงการดูแลรักษาสิ่งแวดล้อม โดยบริษัทฯ
มีนโยบายการรักษาสิ่งแวดล้อมอย่างเป็นรูปธรรมในทุกๆ ผลิตภัณฑ์ และบริษัทฯ ยังได้รับการรับรอง
ISO14000 ในเม็ดพลาสติก ABS/SAN และ HDPE

  - การจำหน่าย และช่องทางการจัดจำหน่าย

(1) การขายในประเทศ

ในปี 2546 เศรษฐกิจโดยภาพรวมของประเทศมีการเติบโตขึ้น การคาดการณ์การเติบโตของ GDP
ของธนาคารแห่งประเทศไทยอยู่ที่ร้อยละ 6.3 สำหรับภาคอุตสาหกรรม จากดัชนีผลผลิตอุตสาหกรรม
(Manufacturing Production Index : MPI)
ที่จัดทำโดยสำนักงานเศรษฐกิจอุตสาหกรรมที่ครอบคลุมอุตสาหกรรม 50 กลุ่ม
พบว่าในช่วงเดือนมกราคม - ตุลาคม 2546 ดัชนีผลผลิตอุตสาหกรรมเพิ่มขึ้นจากช่วงเดียวกันของปี
2545 ร้อยละ 8.4 ซึ่งดัชนีเฉลี่ยช่วง 10 เดือนในปี 2546 มีค่า 124.9 เทียบกับ 115.3 ในปี
2545 โดยมีอุตสาหกรรมการผลิตยานยนต์ ผลิตภัณฑ์ปิโตรเลียม ผลิตภัณฑ์อิเล็กทรอนิกส์
เป็นอุตสาหกรรมหลักที่ส่งผลให้ดัชนีผลผลิตอุตสาหกรรมเพิ่มขึ้น ดัชนีการส่งสินค้า (Shipment
Index) มีแนวโน้มเพิ่มขึ้นสอดคล้องกับดัชนีผลผลิตอุตสาหกรรม
อัตราการใช้กําลังการผลิตในภาคอุตสาหกรรมก็มีการกระเตื้องขึ้นในปี 2546
ขณะเดียวกันดัชนีวัดการใช้จ่ายภาคเอกชนขยายตัวในเกณฑ์ดีแม้ว่าจะมีการชะลอตัวลงบ้างแต่ยังเพิ่มขึ้นร้อยละ
5.7 ดังนั้นจากการที่เม็ดพลาสติกเป็นวัตถุดิบพื้นฐานที่สำคัญของการผลิตโดยรวมของประเทศ บริษัทฯ
จึงมีนโยบายเน้นการขายในประเทศ โดยที่ต้องไม่กระทบกับผลการดำเนินงานของบริษัทฯ ในปี
2546 บริษัทฯ มียอดขายเม็ดพลาสติกในประเทศร้อยละ 51 และร้อยละ 88
ของยอดขายในประเทศ เป็นการขายผ่านตัวแทนจำหน่าย 18 บริษัท
ตัวแทนจำหน่ายส่วนใหญ่มีความสัมพันธ์ทางธุรกิจมาเป็นเวลานานกว่า 20 ปี
นับตั้งแต่บริษัทเป็นผู้บุกเบิกการผลิตเม็ดพลาสติก LDPE เป็นรายแรกของประเทศ
และจากการที่บริษัทฯ เป็นผู้ผลิตผลิตภัณฑ์ปิโตรเคมีครบวงจร มีผลิตภัณฑ์ที่หลากหลาย
จึงส่งผลให้ตัวแทนจำหน่ายสามารถประหยัดค่าใช้จ่ายในด้านค่าการตลาดและการบริหารจัดการ
ทำให้ความสัมพันธ์ทางธุรกิจระหว่างบริษัทกับตัวแทนจำหน่ายมีความมั่นคงยิ่งขึ้น นอกจากนี้ บริษัทฯ
ยังมีการขายตรงให้กับลูกค้าที่มีความน่าเชื่อถือ
โดยพิจารณาถึงความพร้อมและความสามารถในการชำระเงิน ทั้งนี้ในปี 2546 บริษัทฯ
มียอดขายตรงร้อยละ 12 ของยอดขายภายในประเทศ

(2) การขายส่งออก

ในปี 2546 ที่ผ่านมา บริษัทฯ มียอดขายต่างประเทศของผลิตภัณฑ์เม็ดพลาสติกในสัดส่วนร้อยละ 49
โดยขายผ่านตัวแทนการค้าในต่างประเทศ ซึ่งมีความสัมพันธ์ใกล้ชิดทางธุรกิจกับบริษัทฯ
เป็นระยะเวลายาวนาน กลยุทธ์ทางการตลาดของบริษัทฯ
จะเน้นจุดแข็งด้านคุณภาพและความหลากหลายของผลิตภัณฑ์ การบริการด้านเทคนิค
และการให้คำปรึกษาด้านพัฒนาผลิตภัณฑ์
โดยตัวแทนเหล่านี้มีเครือข่ายใกล้ชิดกับผู้ใช้ปลายทางอย่างกว้างขวางในตลาดหลักที่มีปริมาณการใช้เม็ดพลาสติกสูง
ได้แก่ ฮ่องกง จีน เอเชียใต้ และเอเชียตะวันออกเฉียงใต้ นอกจากนี้บริษัทฯ
ยังได้ขยายตลาดส่งออกไปยังภูมิภาคอื่น เช่น แอฟริกา ยุโรป สหรัฐอเมริกา เอเชียตะวันออกกลาง
และออสเตรเลีย เป็นต้น โดยในปี 2546 บริษัทฯ สามารถขายเม็ดพลาสติกไปยังประเทศต่างๆ
ได้มากกว่า 50 ประเทศทั่วโลก

- ความหลากหลายของผลิตภัณฑ์

ปัจจุบันกลุ่มบริษัททีพีไอ มีกำลังการผลิตเม็ดพลาสติกถึง 8.35 แสนตันต่อปี
ประกอบด้วยเม็ดพลาสติกหลากหลายประเภท ได้แก่ HDPE PP EPS PS ABS และ SAN
ดังนั้นจากการที่บริษัทมีเม็ดพลาสติกหลากหลายประเภทในการเสนอขายให้กับลูกค้า
เป็นการลดความเสี่ยงจากการทดแทนการใช้
เนื่องจากเม็ดพลาสติกแต่ละประเภทสามารถทดแทนกันได้ในบางตลาด อาทิ HDPE สามารถทดแทน
PP ได้ในงานฉีดเครื่องใช้ภายในครัวเรือน งานถุงสาน ผ้าใบสาน
ซึ่งการเลือกใช้เม็ดพลาสติกขึ้นกับปัจจัยหลายประการ อาทิ คุณสมบัติของเม็ดพลาสติกแต่ละประเภท
ราคา และอุปทานในตลาด อีกทั้งเป็นการเพิ่มโอกาสทางธุรกิจ
โดยบริษัทฯและตัวแทนจำหน่ายทั้งในประเทศและต่างประเทศสามารถเสนอขายเม็ดพลาสติกได้หลากหลาย
และสามารถลดต้นทุนการขายเฉลี่ยต่อหน่วยในการทำตลาดได้อีกด้วย

ลักษณะของลูกค้า

เนื่องจากลูกค้าของบริษัทซึ่งเป็นผู้ผลิตสินค้าพลาสติกมีจำนวนมาก
และมีความหลากหลายในประเภทการใช้งาน การสร้างความสัมพันธ์กับคู่ค้าทางธุรกิจ คือ
ตัวแทนจำหน่าย (Agent) จะช่วยสนับสนุนการดูแล
และการบริการลูกค้าของบริษัทให้มีประสิทธิภาพยิ่งขึ้น
โดยเฉพาะในเรื่องการจัดส่งสินค้าตามความต้องการของลูกค้า
รวมถึงการให้เครดิตหรือสินเชื่อทางการค้ากับลูกค้า

ทั้งนี้ตลอดระยะเวลาที่ผ่านมา บริษัทฯ ไม่มีการขายสินค้าให้ลูกค้ารายใดรายหนึ่งเกินร้อยละ 30
ของยอดขาย และไม่มีข้อผูกพันว่าจะขายให้ลูกค้ารายใดรายหนึ่งเกินกว่าร้อยละ 30
ของยอดขายในอนาคต ดังนั้นบริษัทฯ จึงไม่มีความเสี่ยงในการพึ่งพาลูกค้ารายใดรายหนึ่ง

สภาพการแข่งขัน

สภาพการแข่งขันในประเทศ จากการที่อุตสาหกรรมปิโตรเคมีเป็นอุตสาหกรรมที่ต้องใช้เงินลงทุนสูง
และมีระยะเวลาคืนทุนนาน ประกอบกับปัจจุบันอุปทานของสินค้าเม็ดพลาสติกในประเทศสูงกว่าอุปสงค์
จึงเป็นการยากที่คู่แข่งรายใหม่จะเข้ามาลงทุนผลิตเม็ดพลาสติกเพื่อแข่งขันกับผู้ประกอบการเดิมในประเทศ
และจากการที่ผู้ผลิตเม็ดพลาสติกในประเทศมีจำนวนน้อยราย เมื่อเทียบกับผู้ซื้อ
(ผู้ผลิตสินค้าจากเม็ดพลาสติก) ที่มีอยู่จำนวนมาก
ดังนั้นอำนาจการต่อรองของผู้ขายจึงยังมีค่อนข้างสูง

เศรษฐกิจในปี 2546 ภาวะการผลิตที่ล้นเกิน (Oversupply)
มีการคลี่คลายไปในทางที่ดีขึ้นจากการจําหน่ายในประเทศและการส่งออกที่ปรับตัวดีขึ้น
ผู้ใช้เม็ดพลาสติกในอุตสาหกรรมผลิตผลิตภัณฑ์พลาสติกภายในประเทศมีการส่งออกเพิ่มขึ้นในอัตราสูงในผลิตภัณฑ์แทบทุกประเภท
โดยเฉพาะถุงและกระสอบพลาสติก แผ่นฟิล์ม ตลอดจนผลิตภัณฑ์พลาสติกอื่นๆ
คาดว่ายังคงมีโอกาสขยายตัวต่อไปอีก การทําข้อตกลงการค้าเสรีกับประเทศอินเดีย
ซึ่งเม็ดพลาสติกเป็นหนึ่งในสินค้าที่จะลดภาษีเบื้องต้นจะมีผลทําให้การส่งออกเม็ดพลาสติกไปอินเดียน่าจะมีแนวโน้มในการขยายตัวสูงขึ้น
การส่งออกไปจีนก็จะยังคงมีการขยายตัวในเกณฑ์ดีจะมีการเติบโตอย่างต่อเนื่อง นอกจากนี้
การลดภาษีนำเข้าตามกรอบของ AFTA โดยในปี 2546
ไทยจะต้องลดภาษีนำเข้าให้กับประเทศในกลุ่ม AFTA จาก 10% เป็น 5% และเป็น 0% ในปี 2553
นั้น เป็นอุปสรรคสำคัญที่ทำให้สภาพการแข่งขันจะทวีความรุนแรงขึ้น โดยเฉพาะจากประเทศในกลุ่ม
AFTA ที่มีศักยภาพอย่าง มาเลเซีย และสิงคโปร์ ที่มีกำลังการผลิตในประเทศสูง
และเป็นผู้ส่งออกเม็ดพลาสติกเช่นกัน

ชื่อผู้ผลิตเม็ดพลาสติกในประเทศและกำลังการผลิตโดยประมาณ

+----------------+-------------------------+---------------+----------+
| ประเภท         | บริษัท                    | กำลังการผลิต    | สัดส่วน    |
|                |                         | (ตันต่อปี)       |          |
| เม็ดพลาสติก      |                         |               |          |
+----------------+-------------------------+---------------+----------+
| HDPE           | TPI                     | 140           | 16%      |
+----------------+-------------------------+---------------+----------+
|                | TPE                     | 536           | 61%      |
+----------------+-------------------------+---------------+----------+
|                | BPE                     | 200           | 23%      |
+----------------+-------------------------+---------------+----------+
| PP             | TPI                     | 475           | 37%      |
+----------------+-------------------------+---------------+----------+
|                | Basel                   | 455           | 36       |
+----------------+-------------------------+---------------+----------+
|                | TPP                     | 340           | 27       |
+----------------+-------------------------+---------------+----------+
| PS             | Thai ABS                | 100           | 24%      |
+----------------+-------------------------+---------------+----------+
|                | Siam Polystyrene        | 120           | 29%      |
+----------------+-------------------------+---------------+----------+
|                | HMT Polystyrene         | 90            | 21%      |
+----------------+-------------------------+---------------+----------+
|                | Eternal                 | 60            | 14%      |
+----------------+-------------------------+---------------+----------+
|                | Srithepthai             | 50            | 12%      |
+----------------+-------------------------+---------------+----------+
| ABS/SAN        | Thai ABS                | 96            | 52%      |
+----------------+-------------------------+---------------+----------+
|                | Bayer Polymer           | 70            | 38%      |
+----------------+-------------------------+---------------+----------+
|                | Grand Pacific           | 20            | 11%      |
+----------------+-------------------------+---------------+----------+
| EPS            | Thai ABS                | 24            | 50%      |
+----------------+-------------------------+---------------+----------+
|                | Mingh DHI Chemical      | 12            | 27%      |
+----------------+-------------------------+---------------+----------+
|                | Srithepthai             | 8             | 18%      |
+----------------+-------------------------+---------------+----------+
|                | Thai Polystyrene        | 4             | 10%      |
+----------------+-------------------------+---------------+----------+

  ที่มา : PTIT Industry, Publication (เฉพาะ TPI ปรับตามข้อมูลจริงของบริษัท)

สถานการณ์เศรษฐกิจโลกในปี 2546 มีการกระเตื้องขึ้นจากปีก่อนมาก
ถึงแม้ช่วงครึ่งแรกของปีจะต้องเผชิญกับปัญหาความไม่แน่นอนที่เกิดจากสงครามในอิรัก
แต่ในช่วงครึ่งหลังของปี ประเทศส่วนใหญ่ในภูมิภาคต่างๆ
ของโลกมีสัญญาณการฟื้นตัวทางเศรษฐกิจอย่างชัดเจน
โดยประเทศสหรัฐอเมริกามีอัตราการขยายตัวทางเศรษฐกิจสูงมากในไตรมาสที่ 3
ซึ่งเป็นอัตราการขยายตัวที่สูงสุดในช่วงเกือบ 2 ทศวรรษที่ผ่านมา
เศรษฐกิจของญี่ปุ่นซึ่งตกอยู่ในภาวะซบเซามาหลายปี
ก็มีอัตราการขยายตัวสูงกว่าที่คาดกันไว้ก่อนหน้านี้ เศรษฐกิจของกลุ่มประเทศในสหภาพยุโรป
ก็มีแนวโน้มการฟื้นตัวอย่างช้าๆ แม้จะยังอยู่ในสภาพที่ค่อนข้างอ่อนแอ
สําหรับประเทศในเอเชียนอกจากญี่ปุ่น
ประเทศจีนซึ่งได้รับผลกระทบจากการแพร่ระบาดของโรคทางเดินหายใจเฉียบพลันรุนแรง (SARS)
ในช่วงครึ่งแรกของปี 2546 ก็มีการขยายตัวในอัตราสูงในช่วงครึ่งหลังของปี
และคาดว่าอัตราการขยายตัวของเศรษฐกิจจีนในปี 2546 จะอยู่ในระดับร้อยละ 8
เศรษฐกิจของประเทศอุตสาหกรรมใหม่ในเอเซีย
อย่างไรก็ตามผู้ผลิตเม็ดพลาสติกระดับโลกหลายรายกำลังอยู่ในระหว่างก่อสร้างโรงงานผลิตเม็ดพลาสติกในประเทศจีน
ซึ่งจะส่งผลให้ในอนาคตอันใกล้ประเทศจีนจะมีกำลังการผลิตรองรับความต้องการในประเทศได้มากขึ้น
ประกอบกับประเทศจีนได้เข้าเป็นสมาชิก WTO และจำเป็นต้องลดอัตราภาษีนำเข้า
และกำแพงการค้าในทุกๆ ด้าน
ส่งผลให้ผู้ผลิตเม็ดพลาสติกในระดับโลกมีความมั่นใจและเข้ามาแข่งขันเพื่อแย่งชิงตลาดในประเทศจีนมากขึ้น

ดังนั้นเพื่อเป็นการลดความเสี่ยงจากการพึ่งพาตลาดจีนเพียงประเทศเดียว
บริษัทมีนโยบายแสวงหาตลาดในภูมิภาคอื่นๆ ตลอดเวลา โดยเฉพาะประเทศเพื่อนบ้านโดยรอบ
ส่งผลให้เม็ดพลาสติกของบริษัทในปี 2546 สามารถส่งขายไปยังต่างประเทศมากกว่า 50
ประเทศทั่วโลก

3.2.2 การตลาดและภาวะการแข่งขันของผลิตภัณฑ์น้ำมัน

(1) นโยบาย และลักษณะการตลาด

  บริษัทฯ เน้นการควบคุมคุณภาพของผลิตภัณฑ์น้ำมันให้ได้มาตรฐานตามที่กระทรวงพาณิชย์กำหนด
  อีกทั้งยังเน้นการบริการที่สถานีบริการฯ และการกำหนดราคาน้ำมันให้เหมาะสม

  ลักษณะของลูกค้า หรือช่องทางการจำหน่าย แบ่งได้ดังนี้

-   การจำหน่ายผ่านสถานีบริการ (Retail)
    เป็นการจำหน่ายให้ประชาชนผู้ใช้น้ำมันเชื้อเพลิงทั่วไปผ่านสถานีบริการน้ำมันของบริษัท
    ซึ่งมีกระจายอยู่ทั่วประเทศ รวม 72 สถานี โดยแยกเป็น 2 ประเภท คือ CB
    หมายถึงสถานีบริการที่บริษัทเป็นผู้ดำเนินการเอง 37 สถานี และ DB/JI
    หมายถึงสถานีบริการที่ลูกค้าดำเนินการ จำนวน 35 สถานี

-   การจำหน่ายให้ผู้ใช้โดยตรง (Direct) เช่น บริษัทรถ และเรือขนส่งสินค้าและคนโดยสาร
    กิจการประเภทก่อสร้าง และอื่นๆ รวมทั้งการขายให้บริษัทในเครือด้วย

-   การจำหน่ายให้ลูกค้าขายส่ง (Wholesales) ทั้งรายเล็กและรายใหญ่
    เพื่อไปจำหน่ายต่อให้กับผู้ค้าขายตรง และขายปลีก

-   การจำหน่ายให้ลูกค้ามาตรา 7 เป็นการจำหน่ายให้กับบริษัทผู้ค้าน้ำมันทั้งขนาดใหญ่
    และปานกลาง ซึ่งมีคลังน้ำมันเป็นของตนเอง
    และจะนำน้ำมันเหล่านี้ไปจัดจำหน่ายต่อผ่านระบบเครือข่าย
    และช่องทางการจำหน่ายของบริษัทเหล่านั้นไปสู่ผู้บริโภคน้ำมันปลายทางอีกทอดหนึ่ง

-   การส่งออก (Export) ให้กับผู้ค้าน้ำมันในต่างประเทศ ซึ่งมีการขนส่งทั้งทางเรือ และทางรถ
    ในปี 2546 การส่งออกคิดเป็น 19% ของยอดการจำหน่ายทั้งหมด
    โดยมีตลาดหลักในเขตภูมิภาคเอเชีย เช่น สิงคโปร์ กัมพูชา เวียดนาม ลาว พม่า ฯลฯ

-   Bunker เป็นการจำหน่ายน้ำมันดีเซล หรือ Automotive Diesel Oil (ADO) และ
    น้ำมันเตา (Fuel Oil) ให้กับเรือที่มาใช้บริการท่าเทียบเรือของ TPI

-   Fishery เป็นการจำหน่ายน้ำมันให้กับสมาคมประมงในน่านน้ำ
    โดยเป็นน้ำมันดีเซลชนิดกำมะถัน 0.5% และเติมสีเขียว โดยมีส่วนแบ่งการตลาด 37%

ตารางแสดงสัดส่วนปริมาณการจำหน่ายผลิตภัณฑ์ของบริษัท แยกตามประเภทการจำหน่าย

+-----------------------------------------------------+----------------+
| ประเภทการจำหน่าย                                     | สัดส่วน          |
+-----------------------------------------------------+----------------+
| 1.  การจำหน่ายผ่านสถานีบริการ (Retail)                  | 9%             |
+-----------------------------------------------------+----------------+
| 2.  การจำหน่ายให้ผู้ใช้โดยตรง (Direct)                   | 2%             |
+-----------------------------------------------------+----------------+
| 3.  การจำหน่ายให้ลูกค้าขายส่ง (Wholesales)               | 50%            |
+-----------------------------------------------------+----------------+
| 4.  การจำหน่ายให้ลูกค้ามาตรา 7                          | 7%             |
+-----------------------------------------------------+----------------+
| 5.  การส่งออก                                        | 19%            |
+-----------------------------------------------------+----------------+
| 6.  Bunker/Fishery                                  | 13%            |
+-----------------------------------------------------+----------------+

  ทั้งนี้ในช่วง 3 ปี บริษัทฯ ไม่มีการพึ่งพิงลูกค้ารายใดเกิน 30% ของรายได้รวม

(2) ภาวะการแข่งขัน

  ด้านการแข่งขัน ตลาดน้ำมันสำเร็จรูปจะมีการแข่งขันสูง ผู้ประกอบการน้ำมันในประเทศ
  ส่วนใหญ่ใช้กลยุทธ์ด้านราคา และการให้บริการ การทำ Promotion เพื่อรักษาส่วนแบ่งตลาด
  ในปี 2546 บริษัทฯ มีส่วนแบ่งตลาดในประเทศประมาณ 7% เพิ่มขึ้นจากปีที่ผ่านมาประมาณ 1%

  ผู้ประกอบการหลักในอุตสาหกรรมน้ำมันในประเทศที่สำคัญคือ ปตท. เชลล์ เอสโซ่ คาลเท็กซ์
  และบางจาก โดยมีส่วนแบ่งในตลาด ดังนี้

  ----------------------------- -----------------------------------------
  บริษัท                          ส่วนแบ่งตลาดในประเทศ

  ปตท.                          30%

  เชลล์                          15%

  เอสโซ่                         13%

  คาลเท็กซ์                       9%

  บางจาก                        8%

  ทีพีไอ                          7%

  ผู้ค้ารายย่อยอื่นๆ                  18%

  รวม                           100%
  ----------------------------- -----------------------------------------

  นอกจากกลยุทธ์ด้านราคา ที่เน้นการปรับราคาขึ้นเร็ว-ลงเร็ว และเพิ่มปริมาณการจำหน่าย
  และพยุงค่าการตลาด ให้อยู่ในระดับที่พอเหมาะ ด้านการบริการ บริษัทฯ มีการให้บริการลูกค้า
  ดังนี้

-   คลังน้ำมัน บริษัทฯ มีคลังน้ำมันจำนวน 5 แห่งเพื่อบริการลูกค้าทั่วทุกภูมิภาค
    และเปิดบริการตลอด 24 ชั่วโมง

-   การขนส่ง มีบริการรถบรรทุกน้ำมันเพื่อจัดส่งให้ลูกค้าทั่วประเทศ รวมทั้งเรือ และท่าเทียบเรือ
    เมื่อลูกค้าต้องการรับน้ำมันทางเรือ

-   สถานีบริการน้ำมัน บริษัทฯ มีสถานีบริการภายใต้เครื่องหมายการค้าจำนวน 72
    สถานีกระจายอยู่ทั้วประเทศ รวมทั้งมีมาร์ท และคาร์แคร์
    พร้อมทั้งห้องน้ำที่สะอาดไว้คอยให้บริการอีกด้วย

-   บุคลากร มีผู้แทนขาย ผู้ประสานงานขาย รวมทั้งแผนกบริการงานขายไว้บริการลูกค้า
    และห้องออกตั๋วที่คอยรับการสั่งซื้อน้ำมันจากลูกค้า

-   การตรวจสอบคุณภาพ บริษัทฯ มีเจ้าหน้าที่เทคนิค ไว้คอยบริการให้ความรู้และแก้ปัญหา
    รวมทั้งออกไปตรวจเช็คคุณภาพตามสถานีบริการ คลังน้ำมัน เพื่อให้มั่นใจในคุณภาพ

กำลังการผลิตและปริมาณการผลิต

(หน่วย : พันเมตริกตัน)

[TABLE]

การผลิตและนโยบายการผลิต

ปี 2546 ที่ผ่านมา บริษัทฯ มีอัตราการใช้กำลังการผลิตของโรงกลั่นน้ำมันเฉลี่ย 128,000
บาร์เรลต่อวัน โดยเพิ่มขึ้นจากร้อยละ 45 ในปี 2545 เป็นร้อยละ 59 ในปีที่ผ่านมา
โดยมีการใช้กำลังการผลิตของโรงกลั่นที่สูงที่สุดในเดือนธันวาคมถึง 195,000 บาร์เรลต่อวัน
เนื่องจากภาวะความต้องการสินค้าที่เพิ่มสูงขึ้น และบริษัทฯ
ได้รับอนุมัติเงินทุนหมุนเวียนจากสถาบันการเงินจำนวน 120 ล้านเหรียญสหรัฐ

ในส่วนของโรงงานผลิตผลิตภัณฑ์ปิโตรเคมี บริษัทฯ มีการใช้อัตราการผลิตในสัดส่วนที่สูงมาโดยตลอด
โดยโรงงานผลิตโอเลฟินส์มีอัตราการใช้กำลังการผลิตร้อยละ 100
และโรงงานผลิตอะโรเมติกส์ร้อยละ 78 ส่วนโรงงานผลิตเม็ดพลาสติก
มีอัตราการใช้กำลังการผลิตเฉลี่ยร้อยละ 103

ผลกระทบสิ่งแวดล้อม

บริษัท อุตสาหกรรมปิโตรเคมีกัลไทย จำกัด (มหาชน)
ตระหนักถึงความสำคัญของการรักษาคุณภาพสิ่งแวดล้อมที่ยั่งยืน
เพื่อการอยู่ร่วมกันอย่างราบรื่นของการพัฒนาอุตสาหกรรมและคุณภาพชีวิตที่ดีของประชาชน
โดยบริษัทฯ ได้มีการกำหนดมาตรการป้องกันและรักษาสภาพแวดล้อมสำหรับกลุ่มบริษัทในเครือทีพีไอ
โดยให้ครอบคลุมประเด็นผลกระทบสิ่งแวดล้อมในด้านต่างๆ
ทุกด้านตลอดระยะเวลาของการดำเนินการอย่างสม่ำเสมอ

ผลกระทบสิ่งแวดล้อมในปี 2546 ไม่มีประเด็นสำคัญที่มีผลร้ายแรง โดยบริษัทฯ
ดำเนินการตรวจวัดคุณภาพสิ่งแวดล้อมด้านต่างๆ ตามข้อกำหนดของหน่วยงานราชการ กล่าวคือ
มีการตรวจวัดคุณภาพอากาศ 90 จุด คุณภาพน้ำ 84 จุด และคุณภาพเสียง 18 จุด
ซึ่งผลการตรวจวัดส่วนใหญ่อยู่ในระดับมาตรฐาน
และยังจัดให้มีการสอบถามปัญหาด้านสิ่งแวดล้อมและสำรวจทัศนคติของประชาชน
และผู้นำชุมชนต่อการดำเนินการของบริษัทฯ ตามที่เคยปฏิบัติเป็นประจำทุกปี นอกจากนี้ บริษัทฯ
ยังได้เชิญเจ้าหน้าที่จากกรมโรงงานอุตสาหกรรมมาบรรยายเพื่อเป็นการเตรียมบุคคลากรในการดำเนินการตามประกาศของกระทรวงอุตสาหกรรมที่จะมีผลบังคับใช้ในปี
2548

นอกจากการรักษาสภาพแวดล้อมที่ดีแล้ว บริษัทฯ ได้จัดให้มีการดำเนินการเชิงรุกสำหรับสิ่งแวดล้อม
โดยได้จัดให้มีระบบการจัดการสิ่งแวดล้อม (ISO 14000) โดยในปี 2544 โครงการ HDPE
ได้รับการรับรองมาตรฐานระบบดังกล่าว ในปี 2545
ได้มีการดำเนินการระบบการจัดการสิ่งแวดล้อมสำหรับโครงการต่างๆ ในกลุ่มทีพีไอ 10 แห่ง
ซึ่งครอบคลุมหน่วยผลิตหลักของบริษัทฯ ซึ่งปัจจุบันได้มีการปรับปรุงและจัดทำตามข้อกำหนดของระบบ
คาดว่าจะดำเนินการนำเสนอเพื่อขอรับรองระบบการจัดการสิ่งแวดล้อมของกลุ่มให้แล้วเสร็จภายในอีก
4-5 ปี และบริษัทฯ ได้จัดให้มีการประชาสัมพันธ์และกิจกรรมชุมชนสัมพันธ์
เพื่อเป็นการเสริมสร้างความรู้ความเข้าใจและเสริมสร้างทัศนคติที่ดีของประชาชนต่อการดำเนินการด้านสิ่งแวดล้อมของกลุ่มทีพีไอมากกว่า
10 โครงการอย่างต่อเนื่องเสมอมา รวมถึงโครงการเสริมสร้างประชาชนรักษ์สิ่งแวดล้อม เช่น
โครงการตอบปัญหาการจัดการด้านสิ่งแวดล้อม เป็นต้น

บริษัทฯ ได้สนับสนุนกิจกรรมที่เกี่ยวข้องกับงานด้านสิ่งแวดล้อมอย่างต่อเนื่อง โดยในช่วง 3
ปีที่ผ่านมา บริษัทฯ มีค่าใช้จ่ายด้านสิ่งแวดล้อม ซึ่งแยกตามกลุ่มงานต่างๆ ได้ดังนี้

(หน่วย : ล้านบาท)

+-------------------------------------+----------+----------+----------+
|                                     | 2544     | 2545     | 2546     |
+-------------------------------------+----------+----------+----------+
| -   การลงทุนสร้างระบบป้องกัน/ลดมลสาร    | 20.0     | 9.3      | 12.2     |
|                                     |          |          |          |
| -   การติดตามตรวจสอบผลกระทบสิ่งแวดล้อม  | 2.8      | 2.1      | 1.1      |
|                                     |          |          |          |
| -                                   | 2.3      | -        | 0.9      |
| การจัดทำรายงานการศึกษาผลกระทบสิ่งแวดล้อม |          |          |          |
|                                     | 0.5      | 1.5      | 1.5      |
| -   กิจกรรมประชาสัมพันธ์ด้านสิ่งแวดล้อม     |          |          |          |
|                                     | 0.2      | 0.2      | 0.1      |
| -   การจัดทำระบบการจัดการสิ่งแวดล้อม     |          |          |          |
+-------------------------------------+----------+----------+----------+
| รวม                                 | 25.8     | 13.1     | 15.8     |
+-------------------------------------+----------+----------+----------+

ในปี 2546 บริษัทฯ มีค่าใช้จ่ายในการบริหารและจัดการด้านสิ่งแวดล้อมประมาณ 16 ล้านบาท
ส่วนใหญ่เป็นการลงทุนสร้างระบบป้องกันและลดมลสาร นอกจากนี้ บริษัทฯ
ยังสามารถเสริมสร้างรายได้จากการบริการจัดการวัสดุเหลือใช้ให้เกิดประโยชน์อีกด้วย (ประมาณ
17 ล้านบาท) อันเป็นการรักษาสภาพแวดล้อมโดยรอบให้มีคุณภาพที่ดียิ่งขึ้นอย่างต่อเนื่อง

การส่งเสริมการลงทุน

การดำเนินธุรกิจอุตสาหกรรมปิโตรเคมีครบวงจรของบริษัทและบริษัทในเครือ
ได้รับการส่งเสริมการลงทุนจากสำนักงานคณะกรรมการส่งเสริมการลงทุน
รายละเอียดของบัตรส่งเสริมการลงทุน ซึ่งบริษัทฯ ยังได้รับสิทธิประโยชน์ มีดังนี้

+-----------+------------------------+-------------------------+------+
| ว         | ผลิตภัณฑ์/โครงการ         |   สิทธิและประโยชน์ที่สำคัญ    | ด    |
| ันที่ได้รับบัตร |                        |                         | ำเนิน |
|           |                        |                         |      |
| (เลขที่บัตร) |                        |                         | กา   |
|           |                        |                         | รโดย |
+===========+========================+=========================+======+
| ผลิตภ      |                        |                         |      |
| ัณฑ์ปิโตรเคมี |                        |                         |      |
+-----------+------------------------+-------------------------+------+
| 27 พ.ค.   | HDPE                   | -   ได้รับยกเว้นอากรขา     | ทีพีไอ |
| 2535      |                        | เข้าสำหรับวัตถุดิบและวัสดุจำเป |      |
|           | กำลังการผลิต 80,000      | ็นที่นำเข้ามาผลิตเพื่อการส่งออก |      |
| (1        | ตันต่อปี                  |                         |      |
| 081/2535) |                        | -   ได้รับยกเว้น           |      |
|           |                        | ภาษีเงินได้นิติบุคคลกำหนดเวลา |      |
|           |                        |     8 ปี นับแต่วันที่มีรายได้   |      |
|           |                        |     (2536-2544)         |      |
|           |                        |     และได้รับลด           |      |
|           |                        | หย่อนภาษีเงินได้นิติบุคคลร้อยละ |      |
|           |                        |     50 อีก 5 ปี           |      |
|           |                        |     นับจากวันพ้นกำหนด      |      |
|           |                        |     (2544-2549)         |      |
+-----------+------------------------+-------------------------+------+
| 28 มี.ค.   | PP                     | -   ได้รับย               | ทีพีไอ |
| 2532      |                        | กเว้นภาษีเงินได้นิติบุคคลกำหนด |      |
|           | กำลังการผลิต 100,000     |     8 ปี นับแต่วันที่มีรายได้   |      |
| (1        | ตันต่อปี                  |     (2533-2541)         |      |
| 035/2532) |                        |     และได้รับลด           |      |
|           |                        | หย่อนภาษีเงินได้นิติบุคคลร้อยละ |      |
|           |                        |     50 อีก 5 ปี           |      |
|           |                        |     นับจากวันพ้นกำหนด      |      |
|           |                        |     (2541-2546)         |      |
+-----------+------------------------+-------------------------+------+
| 13 ธ.ค.   | PP                     | -   ได้รับยกเว้นภ          | ทีพีไอ |
| 2534      |                        | าษีเงินได้นิติบุคคลสำหรับกำไรส |      |
|           | กำลังการผลิต 150,000     | ุทธิที่ได้จากการประกอบกิจการมี |      |
| (1314/    | ตันต่อปี                  |     กำหนด 8 ปี           |      |
| สอ./2534) |                        |     นับแต่วันที่มีรายได้       |      |
|           |                        |     (2536-2544)         |      |
|           |                        |     และได้รับลด           |      |
|           |                        | หย่อนภาษีเงินได้นิติบุคคลร้อยละ |      |
|           |                        |     50 อีก 5 ปี           |      |
|           |                        |     นับจากวันพ้นกำหนด      |      |
|           |                        |     (2544-2549)         |      |
+-----------+------------------------+-------------------------+------+
| 25 ธ.ค.   | ABS/AS                 | -   ได้รับยกเว้นภาษีเงินได้นิต | ไ    |
| 2534      |                        | ิบุคคลสำหรับกำไรสุทธิที่ได้จากก | ทยเอ |
|           | กำลังการผลิต 12,000      | ารประกอบกิจการมีกำหนดเวลา | บีเอส |
| (1        | ตันต่อปี                  |     8 ปี นับแต่วันมีรายได้    |      |
| 193/2534) |                        |     (2537-2545)         |      |
|           |                        |     และได้รับลด           |      |
|           |                        | หย่อนภาษีเงินได้นิติบุคคลร้อยละ |      |
|           |                        |     50 อีก 5 ปี           |      |
|           |                        |     นับจากวันที่พ้นกำหนด     |      |
|           |                        |     (2545-2550)         |      |
+-----------+------------------------+-------------------------+------+
| 25 ธ.ค.   | ABS/AS                 | -   ได้รับยกเว้นภาษีเงินได้นิต | ไ    |
| 2534      |                        | ิบุคคลสำหรับกำไรสุทธิที่ได้จากก | ทยเอ |
|           | กำลังการผลิต 8,000 ตันต่อปี | ารประกอบกิจการมีกำหนดเวลา | บีเอส |
| (1        |                        |     8 ปี นับแต่วันมีรายได้    |      |
| 192/2534) |                        |     (2533-2541)         |      |
|           |                        |     และได้รับลด           |      |
|           |                        | หย่อนภาษีเงินได้นิติบุคคลร้อยละ |      |
|           |                        |     50 อีก 5 ปี           |      |
|           |                        |     นับจากวันที่พ้นกำหนด     |      |
|           |                        |     (2541-2546)         |      |
+-----------+------------------------+-------------------------+------+
| 6 ก.ค.    | ABS/AS                 | -   ได้รับยกเว            | ไ    |
| 2538      |                        | ้นอากรขาเข้าสำหรับเครื่องจักร | ทยเอ |
|           | กำลังการผลิต 100,000     |                         | บีเอส |
| (1        | ตันต่อปี                  | -   ได้รับยกเว้นอากรขา     |      |
| 486/2538) |                        | เข้าสำหรับวัตถุดิบและวัสดุจำเป |      |
|           |                        | ็นที่นำเข้ามาผลิตเพื่อการส่งออก |      |
|           |                        |                         |      |
|           |                        | -   ได้รับยกเว้นภาษีเงินได้นิต |      |
|           |                        | ิบุคคลสำหรับกำไรสุทธิที่ได้จากก |      |
|           |                        | ารประกอบกิจการมีกำหนดเวลา |      |
|           |                        |     8 ปี นับแต่วันมีรายได้    |      |
|           |                        |     (2539-2547)         |      |
|           |                        |     และได้รับลด           |      |
|           |                        | หย่อนภาษีเงินได้นิติบุคคลร้อยละ |      |
|           |                        |     50 อีก 5 ปี           |      |
|           |                        |     นับจากวันที่พ้นกำหนด     |      |
|           |                        |     (2547-2552)         |      |
+-----------+------------------------+-------------------------+------+
| 31 ส.ค.   | EPS                    | -   ได้รับยกเว้นอากรขา     | ไ    |
| 2538      |                        | เข้าสำหรับวัตถุดิบและวัสดุจำเป | ทยเอ |
|           | กำลังการผลิต 15,000      | ็นที่นำเข้ามาผลิตเพื่อการส่งออก | บีเอส |
| (1        | ตันต่อปี                  |                         |      |
| 652/2538) |                        | -   ได้รับยกเว้นภาษีเงินได้นิต |      |
|           |                        | ิบุคคลสำหรับกำไรสุทธิที่ได้จากก |      |
|           |                        | ารประกอบกิจการมีกำหนดเวลา |      |
|           |                        |     8 ปี นับแต่วันมีรายได้    |      |
|           |                        |     (2535-2543)         |      |
|           |                        |     และได้รับลด           |      |
|           |                        | หย่อนภาษีเงินได้นิติบุคคลร้อยละ |      |
|           |                        |     50 อีก 5 ปี           |      |
|           |                        |     นับจากวันที่พ้นกำหนด     |      |
|           |                        |     (2543-2548)         |      |
+-----------+------------------------+-------------------------+------+
| 15 ม.ค.   | PS                     | -   ได้รับยกเว้นอากรขา     | ไ    |
| 2539      |                        | เข้าสำหรับวัตถุดิบและวัสดุจำเป | ทยเอ |
|           | กำลังการผลิต 100,000     | ็นที่นำเข้ามาผลิตเพื่อการส่งออก | บีเอส |
| (1        | ตันต่อปี                  |                         |      |
| 038/2539) |                        | -                       |      |
|           |                        | ได้รับยกเว้นภาษีเงินได้นิติบุคคล |      |
|           |                        |     กำหนดเวลา 8 ปี       |      |
|           |                        |     นับแต่วันมีรายได้        |      |
|           |                        |     (2540-2548)         |      |
|           |                        |     และได้รับลด           |      |
|           |                        | หย่อนภาษีเงินได้นิติบุคคลร้อยละ |      |
|           |                        |     50 อีก 5 ปี           |      |
|           |                        |     นับจากวันที่พ้นกำหนด     |      |
|           |                        |     (2548-2553)         |      |
+-----------+------------------------+-------------------------+------+
| 21 เม.ย.  | Catalyst ใช้ในการผลิต    | -   ได้รับยกเว้นอากรขา     | ทีพีไอ |
| 2538      | Polypropylene          | เข้าสำหรับวัตถุดิบและวัสดุจำเป |      |
|           |                        | ็นที่นำเข้ามาผลิตเพื่อการส่งออก |      |
| (1        | กำลังการผลิต 36 ตันต่อปี    |                         |      |
| 250/2538) |                        | -   ได้รับยกเว้นภาษีเงินได้นิต |      |
|           |                        | ิบุคคลสำหรับกำไรสุทธิที่ได้จากก |      |
|           |                        | ารประกอบกิจการมีกำหนดเวลา |      |
|           |                        |     8 ปี นับแต่วันมีรายได้    |      |
|           |                        |     (2540-2548)         |      |
|           |                        |     และได้รับลด           |      |
|           |                        | หย่อนภาษีเงินได้นิติบุคคลร้อยละ |      |
|           |                        |     50 อีก 5 ปี           |      |
|           |                        |     นับจากวันที่พ้นกำหนด     |      |
|           |                        |     (2548-2553)         |      |
+-----------+------------------------+-------------------------+------+
| 30 ส.ค.   | Acetylene Black        | -   ได้รับยกเว            | ทีพีไอ |
| 2545      |                        | ้นอากรขาเข้าสำหรับเครื่องจักร |      |
|           | กำลังการผลิต 2,000 ตันต่อปี |                         |      |
| 1541 (2)  |                        | -   ได้รับยกเว้นภาษีเงินได้นิต |      |
| /2545     |                        | ิบุคคลสำหรับกำไรสุทธิที่ได้จากก |      |
|           |                        | ารประกอบกิจการมีกำหนดเวลา |      |
|           |                        |     8 ปี                 |      |
|           |                        |     และได้รับลดหย         |      |
|           |                        | ่อนภาษีเงินได้นิติบุคคลอีกร้อยละ |      |
|           |                        |     50 อีก 5 ปี           |      |
|           |                        |     นับจากวันที่พ้นกำหนด     |      |
+-----------+------------------------+-------------------------+------+
| ผ         |                        |                         |      |
| ลิตภัณฑ์น้ำมัน |                        |                         |      |
+-----------+------------------------+-------------------------+------+
| โค        |                        |                         |      |
| รงการ Pet |                        |                         |      |
| rochemica |                        |                         |      |
| l Complex |                        |                         |      |
+-----------+------------------------+-------------------------+------+
| 20 ก.ค.   | มีกำลังการผลิตดังนี้         | -   ได้รับยกเว้นภาษีเงินได้นิต | ทีพีไอ |
| 2538      |                        | ิบุคคลสำหรับกำไรสุทธิที่ได้จากก |      |
|           | น้ำมันดิบ 150,000         | ารประกอบกิจการมีกำหนดเวลา |      |
| (1        | บาร์เรลต่อวัน             |     8 ปี นับแต่วันมีรายได้    |      |
| 533/2538) | Ethylene 360,000 ตันต่อปี |     และได้รับลด           |      |
|           | Propylene 300,000 ″    | หย่อนภาษีเงินได้นิติบุคคลร้อยละ |      |
|           | Styrene Monomer        |     50 อีก 5 ปี           |      |
|           | 180,000 ″              |     นับจากวันที่พ้นกำหนด     |      |
|           | PP 250,000 ″           |     (ย                  |      |
|           | Butadiene 50,000 ″     | กเว้นโครงการโรงกลั่นน้ำมันดิบ |      |
|           | ผลพลอยได้ (PY-Gas)      |     ไม่ไ                 |      |
|           | 200,000 ″              | ด้รับยกเว้นภาษีเงินได้นิติบุคคล) |      |
|           | ก                      |                         |      |
|           | ารให้บริการขนถ่ายสินค้าเหลว | -   ได้รับยกเว้นอากรขา     |      |
|           |                        | เข้าสำหรับวัตถุดิบและวัสดุจำเป |      |
|           | 8,470,000 ลบ.ม.ต่อปี     | ็นที่ต้องนำเข้าจากต่างประเทศเ |      |
|           | คลังเก็บสินค้า 1,361,600   | พื่อใช้ในการผลิตเพื่อการส่งออก |      |
|           | ลบ.ม.ต่อปี               |     (เฉพาะโครงการ PP,   |      |
|           |                        |     SM)                 |      |
+-----------+------------------------+-------------------------+------+
| ส         |                        |                         |      |
| าธารณูปโภค |                        |                         |      |
+-----------+------------------------+-------------------------+------+
| 3 พ.ย.    | ศูนย์บริการสาธารณูปโภค     | -   ได้รับยกเว้นภาษีเงินได้นิต | ทีพีไอ |
| 2536      | มีกำลังการผลิตดังนี้         | ิบุคคลสำหรับกำไรสุทธิที่ได้จากก |      |
|           |                        | ารประกอบกิจการมีกำหนดเวลา |      |
| (8        | - พลังงานไฟฟ้า 54        |     8 ปี นับแต่วันที่มีรายได้   |      |
| 058/2536) | เมกกะวัตต์               |     (2537-2545)         |      |
|           | - ไอน้ำ 432,000 ตันต่อปี   |     และได้รับลดหย่อนร้อยละ  |      |
|           | - คลังเก็บสินค้าขนาดความจุ  |     50 อีก 5 ปี           |      |
|           |                        |     นับจากวันที่พ้นกำหนด     |      |
|           | 45,000 ตัน              |     (2545-2550)         |      |
+-----------+------------------------+-------------------------+------+
| 21 พ.ย.   | เขตอุตสาหกรรม จ.ระยอง   | -   ได้รับยกเว้นภาษีเงินได้นิต | ทีพีไอ |
| 2534      |                        | ิบุคคลสำหรับกำไรสุทธิที่ได้จากก |      |
|           | - ขนาดของเขตอุตสาหกรรม  | ารประกอบกิจการมีกำหนดเวลา |      |
| (1        | 3,200 ไร่               |     5 ปี นับแต่วันที่มีรายได้   |      |
| 177/2534) |                        |     (2536-2541)         |      |
|           | - พลังงานไฟฟ้า ขนาด 54   |     และได้รับลดหย่อนร้อยละ  |      |
|           | เมกกะวัตต์               |     50 อีก 5             |      |
|           |                        |     ปีนับจากวันที่พ้นกำหนด    |      |
|           |                        |     (2541-2546)         |      |
+-----------+------------------------+-------------------------+------+

3.3 การจัดหาวัตถุดิบ

วัตถุดิบหลักที่สำคัญของบริษัทฯ คือ น้ำมันดิบ คิดเป็นสัดส่วนร้อยละ 85.8
น้ำมันดิบส่วนใหญ่ที่ใช้ต้องนำเข้าจากต่างประเทศเกือบทั้งหมด โดยมีแหล่งนำเข้าน้ำมันดิบส่วนใหญ่
ได้แก่ กลุ่มประเทศในตะวันออกกลาง เช่น ซาอุดิอาระเบีย อิหร่าน โอมาน ดูไบ เป็นต้น
และน้ำมันดิบจากกลุ่มประเทศในตะวันออกไกล เช่น มาเลเซีย อินโดนิเซีย และบรูไน เป็นต้น
ในปีที่ผ่านมาบริษัทฯ นำเข้าน้ำมันดิบจากแหล่งตะวันออกกลางร้อยละ 85 แหล่งอื่นๆ ร้อยละ 15

ตารางแสดงสัดส่วนมูลค่าการซื้อวัตถุดิบและแหล่งที่มาของวัตถุดิบของบริษัทในปี 2546

  ------------------------ ------------ ----------------- ------------ --------
  วัตถุดิบ                    สัดส่วนมูลค่า    แหล่งที่มาของวัตถุดิบ                

                           การใช้วัตถุดิบ   ต่างประเทศ         ในประเทศ     รวม

  น้ำมันดิบ (Crude)           85.8%        99.6%             0.4%         100%

  โพรพิลีน (Propylene)       6.6%         21.0%             79.0%        100%

  ลองเรซิดิว (Long Residue)  2.0%         86.1%             13.9%        100%

  นาฟทา (Naphtha)          1.8%         -                 100%         100%

  อื่นๆ                      3.8%         57.4%             42.6%        100%

  รวม                      100%                                        
  ------------------------ ------------ ----------------- ------------ --------

บริษัทฯ มีสัดส่วนการซื้อน้ำมันดิบในปีที่ผ่านมาประมาณร้อยละ 70
จากผู้จำหน่ายรายหนึ่งในตะวันออกกลาง แต่บริษัทฯ ไม่มีความเสี่ยงต่อการพึ่งพาวัตถุดิบ
เนื่องจากบริษัทฯ สามารถซื้อน้ำมันดิบจากแหล่งน้ำมันดิบอื่นๆ ในตลาดโลกได้ โดยบริษัทฯ
มีนโยบายติดต่อกับผู้ผลิตโดยตรง และหาแหล่งวัตถุดิบใหม่ๆ เพิ่มเติม
และเลือกวัตถุดิบจากแหล่งต่างๆ ที่นำมาผลิตแล้วให้ผลตอบแทนสูงสุด

ผู้ผลิตน้ำมันดิบในตลาดโลกที่สำคัญ ได้แก่ กลุ่มประเทศในตะวันออกกลาง เช่น ซาอุดิอาระเบีย
อิหร่าน โอมาน ดูไบ เป็นต้น และกลุ่มประเทศในตะวันออกไกล เช่น มาเลเซีย อินโดนิเซีย
และบรูไน เป็นต้น สำหรับการกำหนดราคาน้ำมันดิบจะมีราคาอ้างอิง (Benchmark)
ในแต่ละภูมิภาค
ซึ่งน้ำมันดิบที่นำมาใช้ในการอ้างอิงนี้จะต้องมีปริมาณมากพอและเป็นที่ยอมรับของแต่ละภูมิภาคได้
ราคาน้ำมันดิบที่ใช้อ้างอิงที่สำคัญ ได้แก่

  ------------------------ ----------------------------------------------
  ภูมิภาค                    น้ำดิบที่ใช้อ้างอิง

  ตะวันออกไกล               Tapis - ประเทศมาเลเซีย
                           Minas - ประเทศอินโดนีเซีย

  ตะวันออกกลาง              Dubai - ประเทศสหรัฐอาหรับเอมิเรต
                           Oman - ประเทศโอมาน

  ประเทศแถบทะเลเหนือ        Brent - ประเทศแถบทะเลเหนือ

  สหรัฐอเมริกา               WTI - ประเทศสหรัฐอเมริกา
                           (West Texas Intermediate)
  ------------------------ ----------------------------------------------

ปัญหาเกี่ยวกับวัตถุดิบ

โดยทั่วไปบริษัทฯ ไม่มีปัญหาเกี่ยวกับวัตถุดิบ
นอกจากความผันผวนของราคาน้ำมันดิบที่มีการปรับขึ้นลงตามสถานการณ์ของตลาดโลกตลอดเวลา
และค่าระวางเรือปรับสูงขึ้นในปีที่ผ่านมา
ซึ่งส่งผลกระทบต่อต้นทุนวัตถุดิบและการตั้งราคาเพื่อจำหน่ายของผลิตภัณฑ์ของบริษัทฯ

สถานการณ์ราคาน้ำมันดิบ

ราคาน้ำมันดิบเฉลี่ยของปี 2546 อยู่ในระดับ 26 - 28 เหรียญสหรัฐต่อบาร์เรล
เพิ่มขึ้นเล็กน้อยเมื่อเปรียบเทียบกับปี 2545 โดยราคาน้ำมันมีแนวโน้มเคลื่อนไหวผันผวนตลอดทั้งปี
ตามเหตุการณ์สำคัญของโลกที่เกิดขึ้นทั้งในด้านบวก และด้านลบ เช่น
สภาวะความไม่สงบในตะวันออกกลาง ภาวะการเกิดโรคระบาด SARS
สภาพภูมิอากาศที่หนาวเย็นยาวนานกว่าปกติ การกำหนดนโยบายการผลิตน้ำมันของกลุ่มประเทศ
OPEC เป็นต้น โดยราคาน้ำมันมีความเคลื่อนไหวในแต่ละไตรมาส ดังนี้

ไตรมาส 1 ราคาน้ำมันดิบปรับตัวสูงขึ้นเมื่อเทียบกับไตรมาส 4 ปี 2545 ประมาณ $ 1.3 - 5.8
ต่อบาร์เรล เนื่องจากปัจจัยความวิตกกังวลในสถานการณ์ความขัดแย้งระหว่างสหรัฐอเมริกากับอิรัก
ซึ่งอาจนำไปสู่การเกิดสงครามในตะวันออกกลาง
และภาวะอุปทานตึงตัวจากเหตุการณ์ประท้วงในเวเนซูเอล่าที่ยืดเยื้อมาจากช่วงเดือนธันวาคมของปีก่อน
ประกอบกับสภาพอากาศที่หนาวเย็นทำให้มีความต้องการใช้น้ำมันเพื่อความอบอุ่นมากขึ้น
แต่ในช่วงปลายไตรมาสราคาน้ำมันดิบ ได้ปรับตัวลดลงอย่างรวดเร็วมาอยู่ระดับ $25 - 27
ต่อบาร์เรล เนื่องจากอุปสงค์ในภูมิภาคที่อ่อนตัวลงจากการใกล้สิ้นสุดของฤดูหนาว
และการเกิดโรคระบาดทางเดินหายใจเฉียบพลันรุนแรง หรือ Severe Acute Respiratory
Syndrome ทำให้สายการบินหลายสายปรับลดเที่ยวบิน เนื่องจากการท่องเที่ยวลดลงอย่างมาก
ประกอบกับการคาดการณ์ที่เปลี่ยนแปลงไปของสงครามระหว่างสหรัฐอเมริกาและพันธมิตร กับ อิรัก
โดยตลาดคาดการณ์ว่า น่าจะเป็นสงคราจำกัดขอบเขตเฉพาะประเทศอิรัก และยุติลงได้ในระยะสั้น
โดยราคาน้ำมันดิบ และเบรนท์เฉลี่ยของไตรมาส 1 อยู่ที่ระดับ $28.57 และ $31.31 ต่อบาร์เรล
ตามลำดับ

ไตรมาส 2 ราคาน้ำมันดิบ ปรับตัวลดลงเมื่อเทียบกับช่วงไตรมาส 1 ปี 2546 ประมาณ $4.16 –
5.47 ต่อบาร์เรล เนื่องจากผลต่อเนื่องจากการคาดการณ์ถึงสงครามระหว่างสหรัฐอเมริกา
และอิรักในไตรมาสแรก ที่ว่าจะยุติลงอย่างรวดเร็ว ดังนั้น ตลาดจึงคาดการณ์ต่อไปว่า
อุปทานในตลาดจะปรับตัวเพิ่มขึ้นจากการส่งออกของประเทศอิรัก และประเทศใกล้เคียง นอกจากนี้
ผลการประชุมฉุกเฉินของโอเปคในช่วงต้นของไตรมาส มีมติให้เพิ่มโควต้าการผลิต
แต่ในขณะเดียวกันอุปสงค์ในตลาดกลับปรับตัวลดลงเนื่องจากสิ้นสุดฤดูหนาว
และผลต่อเนื่องจากโรคระบาด SARS ถึงแม้ในช่วงปลายไตรมาส
ประเทศสมาชิกโอเปคได้เริ่มปรับลดปริมาณการผลิตลง
แต่ก็มีผลให้ราคาน้ำมันดิบปรับขึ้นได้เพียงเล็กน้อยเท่านั้น โดยราคาน้ำมันดิบดูไบ
และเบรนท์เฉลี่ยของไตรมาส 2 อยู่ในระดับ $24.23 และ $25.67 ต่อบาร์เรล ตามลำดับ

ไตรมาส 3 ราคาน้ำมันดิบปรับตัวสูงขึ้นเมื่อเทียบกับช่วงไตรมาส 2 ประมาณ $1.16 - 2.44
ต่อบาร์เรล จากสถานการณ์ความไม่สงบภายในประเทศอิรักที่ยังคงมีอย่างต่อเนื่อง
และจากเหตุการณ์ประท้วงการปรับขึ้นราคาน้ำมันภายในประเทศไนจีเรีย
เนื่องจากรัฐบาลจะยกเลิกการอุดหนุนราคาน้ำมัน ประกอบกับมีพายุโซนร้อน และพายุ Hurricane
เคลื่อนตัวเข้าสู่สหรัฐอเมริกา ทำให้การผลิตน้ำมันดิบ
และก๊าซธรรมชาติในบริเวณอ่าวเม็กซิโกต้องหยุดชะงัก นอกจากนี้
กลุ่มโอเปคยังได้มีมติให้ลดเพดานการผลิตลง 0.9 ล้านบาร์เรล/วัน มาอยู่ที่ระดับ 25.4
ล้านบาร์เรล/วัน ด้วยปัจจัยเชิงลบต่างๆ ดังกล่าว
ตลาดจึงได้เริ่มมีการสะสมน้ำมันเพื่อความอบอุ่นล่วงหน้า อย่างไรก็ตาม
ในช่วงปลายไตรมาสราคาน้ำมันดิบได้ปรับตัวลดลงเล็กน้อย
เนื่องจากความวิตกกังวลเกี่ยวกับอุปทานในช่วงฤดูหนาวผ่อนคลายลง
โดยราคาน้ำมันดิบดูไบและเบรนท์เฉลี่ยของไตรมาส 3 อยู่ในระดับ $26.57 และ $28.34
ต่อบาร์เรล ตามลำดับ

ไตรมาส 4 ราคาน้ำมันดิบปรับตัวสูงขึ้นเมื่อเปรียบเทียบกับไตรมาสที่ 3 โดยในช่วงต้นของไตรมาส
ถึงแม้จะมีอุปสงค์เพิ่มขึ้นจากการปรับเพิ่มปริมาณการผลิตน้ำมันดิบของกลุ่ม Non-OPEC
และความสามารถในการส่งออกที่เพิ่มขึ้นของอิรักก็ตาม ราคาน้ำมันดิบยังคงปรับตัวเพิ่มขึ้น เนื่องจาก
ตลาดยังคงวิตกกังวลต่อเหตุการณ์ความไม่สงบในตะวันออกกลาง
และมีการคาดการณ์ว่าราคาน้ำมันอาจผันผวนได้ในช่วงฤดูหนาว
โดยระดับราคาน้ำมันได้ทรงตัวอยู่ในระดับสูงไปจนสิ้นไตรมาส
เนื่องจากปัจจัยเชิงลบที่ส่งผลต่อเนื่องมาจากไตรมาสก่อน คือ
ความวิตกกังวลต่อสถานการณ์ความตึงเครียดในตะวันออกกลาง นอกจากนี้
สภาพภูมิอากาศของสหรัฐฯที่หนาวยาวนานกว่าปกติ ในขณะที่ปริมาณสำรองน้ำมันดิบลดต่ำลงเรื่อยๆ
จึงช่วยหนุนให้ราคาน้ำมันดิบยังคงทรงตัวอยู่ในระดับสูง โดยราคาน้ำมันดิบดูไบ และ
เบรนท์เฉลี่ยของไตรมาส 4 อยู่ในระดับ $27.68 และ $29.42 ต่อบาร์เรล ตามลำดับ